[Video] Betogers maak amok; N4 gesluit‘n Skermskoot uit die video. Die N4-snelweg buite Emalahleni (Witbank) is steeds gesluit nadat woedende betogers die pad Vrydagoggend met ŉ groot hoeveelheid steenkool en klippe versper het. Brig. Leonard Hlathi, woordvoerder van die polisie, het gesê die betoging het rondom 05:00 begin toe inwoners van die Vosman-gebied begin het om die snelweg af te sper en voorwerpe op die pad aan die brand te steek. Hlathi het gesê ŉ vragmotor en ŉ motor is tydens die betoging aan die brand gesteek en ŉ bus is beskadig. “Die busbestuurder is beseer en hy is in die hospitaal opgeneem,” het hy gesê. Dit is nie duidelik hoe ernstig sy beserings is nie. Foto: Verskaf Die inwoners betoog glo oor ŉ tekort aan dienslewering en werksgeleenthede in die gebied. Volgens Hlathi is polisiebeamptes en die munisipaliteit se rampbestuureenheid steeds op die toneel. “Hulle is besig om die snelweg op te ruim. Vir nou is dit stil, maar ons monitor steeds die situasie. Motoriste moet steeds van alternatiewe roetes gebruik maak.” Die polisie ondersoek ŉ saak van openbare geweld, maar niemand is nog in hegtenis geneem nie.